《咏闽儒三则 其三 蔡西山先生》
清代·郑用锡

一卷参同契，读书破万行。测天知朒朓，吹律叶宫商。

河洛千秋知，韬钤百技长。先生能啖荠，老友许联床。

忽下门人泪，何来御史狂。含沙多鬼蜮，昭祸岂文章。

风雨孤舟别，江湖去国忙。难忘萧寺语，长恸道州亡。

斗酒空山酹，遗编败箧藏。不孤属吾道，小谪亦何妨！

有子称同调，何人吊故乡。九原应一慰，两字迪功郎。

作者简介：郑用锡（1788～1858）字在中，号祉亭，清代台湾淡水人，任兵部武选司、礼部仪制司员外郎，著有《北廓园集》。